พรรคก้าวอิสระ

พรรคก้าวอิสระ  เป็นพรรคการเมืองไทย ซึ่งเปลี่ยนชื่อมาจาก พรรคพลังชาติไทย และพรรครวมแผ่นดิน
ประวัติ.
พรรคพลังชาติไทย.
พรรคพลังชาติไทย  เป็นพรรคการเมืองพรรคแรกที่ได้จดจองชื่อพรรคต่อ คณะกรรมการการเลือกตั้ง เมื่อวันที่ 2 มีนาคม พ.ศ. 2561 มีนางกิ่งฟ้า อรพันธ์ เป็นผู้ยื่นคำร้องขอ ในวันที่ 4 เมษายน พ.ศ. 2561 ทาง กกต. ได้ออกหนังสือรับจดแจ้งการจัดตั้งพรรคให้กับพรรคพลังชาติไทยพร้อมกับ พรรคพลังธรรมใหม่ และ พรรคประชาชนปฏิรูป เพื่อให้ดำเนินการจดทะเบียนจัดตั้งพรรคต่อไป ต่อมาในวันศุกร์ที่ 11 พฤษภาคม พ.ศ. 2561 ทางพรรคได้จัดประชุมใหญ่สามัญครั้งที่ 1/2561 ที่โรงแรมโนโวเทลเพื่อรับรองชื่อพรรค ชื่อย่อพรรค เครื่องหมายพรรค ข้อบังคับพรรค นโยบายพรรค และคำประกาศอุดมการณ์ของพรรคพร้อมกับทำการเลือกตั้งหัวหน้าพรรค เลขาธิการพรรค และคณะกรรมการบริหารพรรคโดยมีสมาชิกพรรคกว่า 500 คนเข้าร่วมประชุมซึ่งหนึ่งในนั้นมี สดใส รุ่งโพธิ์ทอง นักร้องลูกทุ่งชื่อดังเข้าร่วมเป็นสมาชิกพรรคด้วย ปรากฏว่าพลตรี ทรงกลด ทิพย์รัตน์ อดีตคณะทำงานด้านการปฏิรูปประเทศของ คณะรักษาความสงบแห่งชาติ หรือ คสช. ซึ่งเป็นผู้ก่อตั้งพรรคได้รับเลือกให้ควบตำแหน่งหัวหน้าพรรคและเลขาธิการพรรคคนแรก นายสุรพัฒน์ หมื่นศรีรัชต์ เป็นรองหัวหน้าพรรค นายบุญยเกียรติ์ ทิพย์รัตน์ เป็นเหรัญญิกพรรค นายโชติวุฒิ เขียนนิลศิริ เป็นนายทะเบียนพรรค และนายวีระพล รักธรรม เป็นโฆษกพรรค โดยได้ยื่นจดทะเบียนจัดตั้งพรรคเมื่อวันพฤหัสบดีที่ 31 พฤษภาคม พ.ศ. 2561 แต่ได้ถอนเรื่องออกไปเนื่องจากพลตรีทรงกลดได้ควบทั้งตำแหน่งหัวหน้าพรรคและเลขาธิการพรรคซึ่งผิด พ.ร.ป. พรรคการเมือง พ.ศ. ๒๕๖๐ ที่ห้ามผู้บริหารพรรรคดำรงตำแหน่งมากกว่า 1 ตำแหน่งจึงได้มีการประชุมพรรคเพื่อเลือกกรรมการบริหารพรรคเพิ่มเติมและเลือกเลขาธิการพรรคคนใหม่
กระทั่งวันพุธที่ 25 กรกฎาคม พ.ศ. 2561 พลตรีทรงกลดและคณะกรรมการบริหารพรรคได้เดินทางมาจดทะเบียนก่อตั้งพรรคการเมืองที่ กกต. เป็นครั้งที่ 2 แต่ในเวลาต่อมาคณะกรรมการบริหารพรรคจำนวน 8 คนได้ลาออกจากการเป็นสมาชิกพรรคพลังชาติไทยเพื่อย้ายไปสังกัด พรรคพลังประชารัฐ ทำให้ต้องมีการยื่นจดทะเบียนจัดตั้งพรรคต่อ กกต. เป็นครั้งที่ 3 เมื่อวันอังคารที่ 25 กันยายน พ.ศ. 2561 ต่อมาในวันจันทร์ที่ 29 ตุลาคม พ.ศ. 2561 ในการประชุมคณะกรรมการการเลือกตั้ง ครั้งที่ ๕๗/๒๕๖๑ (๒๑) ที่ประชุมมีมติรับจดทะเบียนจัดตั้งพรรคพลังชาติไทยพร้อมกับพรรคการเมืองอีก 2 พรรคคือ พรรคแผ่นดินธรรม และ พรรคประชาชาติ (พ.ศ. 2561)
ต่อมานายวีระพลได้ยื่นหนังสือลาออกจากสมาชิกพรรคเมื่อวันที่ 31 ธันวาคม พ.ศ. 2563 โดยนายทะเบียนสมาชิกพรรคได้รับหนังสือเมื่อวันที่ 5 มกราคม พ.ศ. 2564 ทำให้พ้นจากตำแหน่งโฆษกพรรคโดยเหลือคณะกรรมการบริหารพรรคทั้งสิ้น 28 คน
จากนั้นในวันที่ 24 กุมภาพันธ์ พ.ศ. 2564 พลตรีทรงกลดได้ยื่นหนังสือลาออกจากตำแหน่งหัวหน้าพรรค และทางพรรคได้รับหนังสือลาออกในวันเดียวกัน ทำให้คณะกรรมการบริหารพรรคที่เหลืออยู่พ้นจากตำแหน่งทั้งคณะ ทางพรรคพลังชาติไทยจึงได้จัดประชุมใหญ่สามัญเมื่อวันอาทิตย์ที่ 14 มีนาคม ปี พ.ศ. 2564 โดยได้มีการเปลี่ยนแปลงข้อบังคับพรรคซึ่งกำหนดให้คณะกรรมการบริหารพรรคเหลือไม่เกิน 15 คนและเลือกตั้งคณะกรรมการบริหารพรรคชุดใหม่จำนวน 15 คนซึ่งมีตำแหน่งสำคัญ เช่น
ต่อมาในวันที่ 25 ตุลาคม พ.ศ. 2564 พลตรีทรงกลดได้ยื่นหนังสือลาออกจากการเป็นสมาชิกสภาผู้แทนราษฎรพร้อมกับเสียชีวิตด้วยโรคมะเร็งในวันเดียวกันโดยมี นางบุญญาพร นาตะธนภัทร ภรรยาของพลตรีทรงกลดซึ่งอยู่ในลำดับที่ 2 ได้เลื่อนขึ้นมาเป็นสมาชิกสภาผู้แทนราษฎรแทน ทำให้คณะกรรมการบริหารพรรคต้องพ้นจากตำแหน่งทั้งคณะแต่คณะกรรมการบริหารพรรคที่ยังเหลืออยู่ยังต้องรักษาการในตำแหน่งจนกว่าจะมีการเลือกตั้งคณะกรรมการบริหารพรรคชุดใหม่
ในวันอาทิตย์ที่ 5 ธันวาคม พ.ศ. 2564 ทางพรรคพลังชาติไทยได้จัดประชุมเพื่อเลือกตั้งคณะกรรมการบริหารพรรคชุดใหม่ซึ่งที่ประชุมมีมติเลือก นางบุญญาพร นาตะธนภัทร ภรรยาม่ายของ พลตรีทรงกลด อดีตหัวหน้าพรรคขึ้นเป็นหัวหน้าพรรคคนใหม่ ส่วนตำแหน่งเลขาธิการพรรคยังคงเป็นของ นายจิรศักดิ์ นาตะธนภัทร
พรรครวมแผ่นดิน.
ต่อมาพรรคพลังชาติไทยได้ปรากฏเป็นข่าวอีกครั้งเมื่อมีกระแสข่าวว่า พลเอก วิชญ์ เทพหัสดิน ณ อยุธยา อดีตหัวหน้า พรรคเศรษฐกิจไทย ได้เตรียมเข้ามาฟื้นพรรคพลังชาติไทย กระทั่งวันพฤหัสบดีที่ 21 กรกฎาคม พ.ศ. 2565 ทางพรรคพลังชาติไทยได้ออกหนังสือเชิญประชุมใหญ่วิสามัญครั้งที่ 1/2565 ในวันจันทร์ที่ 1 สิงหาคม พ.ศ. 2565 ที่ โรงแรมรามาการ์เด้นส์ เพื่อเปลี่ยนแปลงข้อบังคับพรรค และเปลี่ยนแปลงชื่อพรรคเป็น พรรครวมแผ่นดิน และเลือกตั้งคณะกรรมการบริหารพรรคชุดใหม่ ซึ่งที่ประชุมมีมติให้เปลี่ยนแปลงชื่อพรรคเป็น พรรครวมแผ่นดิน และทำการเลือกตั้งคณะกรรมการบริหารพรรคชุดใหม่ และที่ประชุมมีมติเลือก พลเอกวิชญ์ เทพหัสดิน ณ อยุธยา เป็นหัวหน้าพรรครวมแผ่นดิน และ "ซินแสโจ้" คมสัน พันธุ์วิชาติกุล เป็นกรรมการบริหารพรรคและโฆษกพรรค ต่อมาในวันศุกร์ที่ 23 ธันวาคม พ.ศ. 2565 จำลอง ครุฑขุนทด ในฐานะเลขาธิการพรรคได้ยื่นหนังสือลาออกจากการเป็นเลขาธิการพรรคและสมาชิกพรรค
กระทั่งวันอาทิตย์ที่ 8 มกราคม พ.ศ. 2566 พรรครวมแผ่นดินได้จัดประชุมใหญ่สามัญประจำปีครั้งที่ 1/2566 ที่จังหวัดเชียงใหม่เพื่อเลือกตั้งคณะกรรมการบริหารพรรคแทนตำแหน่งที่ว่างจำนวน 4 คนโดย พลเอกชัชชัย ภัทรนาวิก นายชิงชัย ประภาก่อกิจ เป็นรองหัวหน้าพรรค นางสาวอภิภาวดี สนิทวงศ์ ณ อยุธยา และนายเชนทร์ ภัทรนาวิก เป็นกรรมการบริหารพรรค นอกจากนี้ยังมีนักแสดงชื่อดังอย่าง รณ ฤทธิชัย, ทูน หิรัญทรัพย์, เล็ก ไอศูรย์ และตฤณ เศรษฐโชค มาร่วมสมัครเป็นสมาชิกพรรค พร้อมกับเปลี่ยนแปลงข้อบังคับพรรค
มีรายงานว่า วันที่ 26 มกราคม พ.ศ. 2566 พล.อ.วิชญ์ เทพหัสดิน ณ อยุธยา หัวหน้าพรรครวมแผ่นดิน ได้ยื่นใบลาออกจากสมาชิกพรรคทำให้ต้องพ้นจากตำแหน่งหัวหน้าพรรค และเตรียมสมัครเข้าเป็นสมาชิกพรรคพลังประชารัฐอีกครั้ง นอกจากนี้ยังมีนาย ชิงชัย ก่อประภากิจ หรือ นายกเคี้ยง รองหัวหน้าพรรคได้ลาออกจากสมาชิกพรรคตามพลเอกวิชญ์ไปอยู่พรรคพลังประชารัฐ ทั้งนี้ก่อนหน้านั้นนายคมสัน พันธุ์วิชาติกุล หรือ ซินแสโจ้ ได้ตัดสินใจลาออกจากสมาชิกพรรคทำให้พ้นจากตำแหน่งโฆษกพรรค ก่อนจะไปสมัครเป็นสมาชิกพรรคพลังประชารัฐ โดยทางพรรคจะมีการเลือกตั้งคณะกรรมการบริหารพรรคชุดใหม่โดยมีชื่อของ พลเอกชัชชัย ภัทรนาวิก รองหัวหน้าพรรคเป็นหัวหน้าพรรคคนใหม่แทนพลเอกวิชญ์ กระทั่งวันที่ 1 กุมภาพันธ์ พ.ศ. 2566 ทางพรรครวมแผ่นดินได้มีหนังสือแจ้งกำหนดการการประชุมใหญ่สามัญประจำปีครั้งที่ 2/2566 ในวันที่ 8 กุมภาพันธ์ พ.ศ. 2566 เพื่อเปลี่ยนแปลงข้อบังคับพรรคและเลือกตั้งคณะกรรมการบริหารพรรคชุดใหม่ ซึ่งที่ประชุมมีมติเลือกพลเอก ชัชชัย ภัทรนาวิก อดีตรองหัวหน้าพรรค และรณฤทธิชัย คานเขต เป็นหัวหน้าพรรคและเลขาธิการพรรคคนใหม่นอกจากนี้ยังมีสพัชญ์นนทน์ เชสเปเดส หรือทูน หิรัญทรัพย์ เป็นโฆษกพรรค และโชคชัย ตันประเสริฐ หรือตฤณ เศรษฐโชค เป็นกรรมการบริหารพรรค เมื่อเดือนเมษายนปี พ.ศ. 2566 กกต.ประกาศรายชื่อผู้ลงสมัครของพรรครวมแผ่นดินประกอบด้วย สส.เขต 57 คน และ สส. บัญชีรายชื่อ 30 คน 
ต่อมาพลเอกชัชชัยได้ยื่นหนังสือลาออกจากสมาชิกพรรคทำให้คณะกรรมการบริหารพรรคที่เหลือต้องพ้นจากตำแหน่งทั้งคณะ ในวันที่ 16 กันยายน 2566 พรรครวมแผ่นดินได้จัดประชุมใหญ่สามัญ ครั้งที่ 3/2566 เพื่อแก้ไขเปลี่ยนแปลงข้อบังคับพรรค โดยย้ายที่ทำการพรรคจาก อำเภอปากเกร็ด จังหวัดนนทบุรี ไปอยู่ที่ อำเภอเมือง จังหวัดเชียงใหม่ รับรองรายงานการประชุมใหญ่ ครั้งที่ 2/2566 รวมถึงเลือกตั้งคณะกรรมการบริหารพรรคชุดใหม่จำนวน 13 คน ซึ่งที่ประชุมมีมติเลือกนายมนตรี พรมวัน และนายอนุชา เจริญรักษ์ เป็นหัวหน้าพรรคและเลขาธิการพรรคคนใหม่
ซึ่งพรรครวมแผ่นดินมีกำหนดจัดประชุมใหญ่สามัญประจำปี 2567 ในวันที่ 30 เมษายน พ.ศ. 2567 ที่จังหวัดสกลนคร เพื่อรับรองรายงานการประชุมและเลือกตั้งคณะกรรมการบริหารพรรคแทนตำแหน่งที่ว่าง ต่อมานายมนตรีได้ยื่นหนังสือลาออกจากการเป็นหัวหน้าพรรคเนื่องจากเตรียมไปสมัครลงเลือกตั้งการเมืองท้องถิ่นทำให้คณะกรรมการบริหารพรรคที่เหลือพ้นจากตำแหน่งทั้งคณะและจะมีการประชุมเลือกคณะกรรมการบริหารพรรคชุดใหม่ในวันที่ 10 พฤศจิกายน พ.ศ. 2567
พรรคก้าวอิสระ.
ต่อมาในการประชุมใหญ่สามัญประจำปี ครั้งที่ 2/2567 ของพรรครวมแผ่นดิน เมื่อวันที่ 10 พฤศจิกายน พ.ศ. 2567 ที่โรงแรมมิราเคิล แกรนด์ คอนเวนชั่น เพื่อเลือกตั้งคณะกรรมการบริหารพรรคชุดใหม่จำนวน 17 คน และยกเลิกข้อบังคับพรรครวมแผ่นดินและประกาศใช้ข้อบังคับพรรคก้าวอิสระแทน ในส่วนของการเลือกตั้งคณะกรรมการบริหารพรรคชุดใหม่ที่ประชุมมีมติเลือก กชพร เวโรจน์ หรือมาดามหยก ประธานที่ปรึกษาพรรคเป็นหัวหน้าพรรค ตำแหน่งเลขาธิการพรรคยังเป็นของ อนุชา เจริญรักษ์ ส่วนโชคชัย ตันประเสริฐ หรือตฤณ เศรษฐโชค นักแสดงและผู้จัดละครชื่อดังยังคงเป็นกรรมการบริหารพรรค นอกจากนี้ยังได้ แว่น สิริรัตน์ ยนต์โยธินกุล อดีตนักบาสเกตบอลหญิงชื่อดังดีกรีอดีตทีมชาติไทยเป็นโฆษกพรรค และมีการแต่งตั้ง ต่าย สายธาร นิยมการณ์ นักแสดงหญิงชื่อดังเป็นที่ปรึกษาหัวหน้าพรรค
การเลือกตั้ง.
การเลือกตั้งทั่วไป.
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 พรรคพลังชาติไทยส่งผู้สมัครในระบบแบ่งเขตทั้งหมด 329 เขต และระบบบัญชีรายชื่อ 77 คน ไม่ได้รับการเลือกตั้งในระบบแบ่งเขตแม้แต่ที่นั่งเดียว แต่สามารถรวบรวมคะแนนเสียงจนสามารถได้รับจัดสรร สส. ในระบบบัญชีรายชื่อ จำนวน 1 ที่นั่ง คือ พลตรีทรงกลด ทิพย์รัตน์ หัวหน้าพรรคในตอนนั้น
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 พรรครวมแผ่นดินส่งผู้สมัครในระบบแบ่งเขต และระบบบัญชีรายชื่อ ปรากฎว่าไม่มีใครได้รับเลือกตั้ง